作者:韓玉
標題:賀新郎
內容:柳外鶯聲碎。晚晴天、東風力軟，嫩寒初退。花底覓春春已去，時見亂紅飛墜。又閒傍、闌干十二。闌外青山煙縹緲，遠連空、愁與眉峰對。凝望處，兩疊翠。鴛鴦結帶靈犀佩。綺屏深、香羅帳小，寶檠燈背。誰謂彩雲和夢斷，青翼阻尋後會。待都把、相思情綴。便做錦書難寫恨，奈菱花、都見人憔悴。那更有，枕痕淚。